**«Deviation»** — беларускі панк-рок гурт, заснаваны ў 1993 годзе ў Вялікай Бераставіцы Стасам і Андрэем Пачобутам. Пераважная большасць песень гурта мае палітычную афарбоўку анархічнага зместу: у песнях крытыкуецца фашызм, таталітарызм, Аляксандр Лукашэнка.

Асноўная інфармацыя
-------------------

12 лістапада 1993 года адбыўся першы канцэрт гэтага гурту, падчас якога сярод іншых была выканана песня «Міліцэйскі тэрор» прысвечаная былому кіраўніку Бераставіцкага РУУС, што з’явілася падставай для іх затрымання. У хуткім часе браты пераехалі ў Гродна. У 1995 годзе гурт выступіў на фестывалі «Раздавим фaшистскую гaдину'95», дзе яны выканалі 3 песні. У 1996 годзе быў выдадзены першы альбом «Lukaschenko… Uber Alles», у якім змешчана вострая крытыка прэзідэнта Рэспублікі Беларусь А. Р. Лукашэнка, а таксама лідара апазіцыйнай партыі КХП-БНФ З. С. Пазняка. У 1997 годзе быў выдадзены другі альбом «Хуй вам, або таталітарызм ня пройдзе!», які змяшчаў нецэнзурную лексіку, аднак стаўся больш папулярным за папярэдні. У 1998 годзе гурт удзельнічаў на культавым фестывалі беларускай музыкі Басовішча-1998. У тым жа годзе зладзілі першы легальны канцэрт Deviation, у якім яны ўдзельнічалі разам з гуртом N.R.M. У 1999 годзе Deviation перамог на фестывалі Басовішча-1999 ды ўдзельнічаў на фестывалі «Раздавим фaшистскую гaдину», а таксама атрымаў званне «Найлепшага беларускага рок-гурта году» па версіі «Музыкальной газеты». У 2001 годзе ў Францыі гурт выдае свой трэці альбом «Guerrila urbana», змест песень якога сярод іншага крытыкуе сістэму прымусовага прызыву ў Беларусі. У тым жа годзе гурт удзельнічаў у фестывалі «Раздавим фашистскую гадину-3». У 2009 годзе пасля вялікага перапынку дзейнасці ў форме інтэрнэт-рэліза выйшаў чацвёрты альбом «Чарговы дзень пад акупацыяй», які атрымаў найбольшую вядомасць ды шмат станоўчых водгукаў ад беларускіх і замежных музычных крытыкаў. У дадзеным альбоме робіцца акцэнт на крытыку дзейнасці беларускіх праваахоўных органаў.

Канцэртная дзейнасць
--------------------

Гурт Deviation за часы свайго існавання меў не шмат дазволеных канцэртаў у Беларусі. Вядомасць гурту прынеслі прыватныя канцэрты ды шматлікія кватэрнікі, дзякуючы якім некаторыя музычныя крытыкі называюць гурт «панк-легенда з Гродна». Пад канец 90-х гг. — пачатку 2000-х гурт праводзіў даволі інтэнсіўную канцэртную дзейнасць у Польшчы ды Расіі. З пачатку 2010-х гадоў гурт не вядзе актыўнай канцэртнай дзейнасці з-за таго, што лідар гурта Стас Пачобут жыве за межамі Беларусі.

Асаблівасці творчасці гурта
---------------------------

Некаторыя песні гурта Deviation інспіраваныя творчасцю замежных творцаў ці з’яўляюцца вынікам перакладу песень з іншых моў: песня «Твой бацька фашыст» з’яўляецца перакладам гіту 80-х гадоў «Твой папа — фашист» расійскага гурту «Телевизор», «День пабеды» — кавер расійскага гурту «АукцЫон», а песня «Будучым ворагам дзяржавы» створана па матывах знакамітага польскага верша «Do prostego człowieka» Юліяна Тувіма.

Дыскаграфія
-----------

* 1996 — «Lukaschenko… Uber Alles»
* 1997 — «Хуй вам, або таталітарызм ня пройдзе!»
* 2001 — «Guerrila urbana»
* 2009 — «Чарговы дзень пад акупацыяй»

Склад
-----

### 1993—2000

* Стас Пачобут (спеў)
* Андрэй Пачобут (бас)
* Чэн (Бахціяр) (барабаны)
* Андрэй «Муха» Мухін (гітара)

### 2000—2009

* Стас Пачобут (спеў)
* Мікіта «Паравоз» Паўроз (бас)
* Андрэй «Муха» Мухін (ударныя)
* Белка (гітара)

Зноскі
------

1. 1 2 3 4 5  Старонка гурта на Last.fm
2. 1 2 3  Deviation: пад вечнай забаронай / Experty.by
3. 1 2  Стас Пачобут (Deviation): "Сыстэма ў любым выпадку прайграе" / Experty.by
4. 1 2  Deviation "Чарговы дзень пад акупацыяй" / Experty.by
5. 1 2  Внештатный эксперт В.Дроздов: Deviation "Чарговы дзень пад акупацыяй" / Experty.by

Спасылкі
--------

|  |  |
| --- | --- |
| ⚙️   Фота, відэа і аўдыё | Last.fm |